ชื่อเรื่อง: การศึกษาการเกิดภาวะแทรกซ้อนระยะสั้นของผู้ป่วยเบาหวานที่นอนรักษาในโรงพยาบาล  
 ธวัชบุรี ปี พ.ศ. 2557  
ผู้วิจัย: นางบังอร พลเยี่ยม  
  **บทคัดย่อ**

การวิจัยเรื่องการศึกษาการเกิดภาวะแทรกซ้อนระยะสั้นของผู้ป่วนเบาหวานที่นอนรักษาในโรงพยาบาลธวัชบุรี ปี พ.ศ. 2557 นี้เป็นการวิจัยเชิงพรรณนา โดยมีวัตถุประสงค์เพื่อศึกษาความชุก คุณลักษณะประชากร เศรษฐกิจ สังคม และศึกษาความรู้และการปฏิบัติตัว กลุ่มตัวอย่างได้แก่ผู้ป่วยเบาหวานที่นอนรักษาด้วยภาวะแทรกซ้อนระยะสั้น ที่โรงพยาบาลธวัชบุรี จังหวัดร้อยเอ็ด ทุกราย จำนวน 30 ราย เครื่องมือที่ใช้ในการวิจัยได้แก่แบบสอบถาม ซึ่งประกอบด้วยข้อมูลทั่วไป แบบวัดความรู้และการปฏิบัติตัวซึ่งผ่านการตรวจสอบความตรงเชิงเนื้อหาจากผู้เชี่ยวชาญ และทดสอบความเชื่อมั่นด้วยวิธีอัลฟาของครอนบาซ ได้ค่าความเชื่อมั่นของแบบวัด เท่ากับ .67 เก็บรวบรวมข้อมูลตั้งแต่ 1 พฤษภาคม 2557 - 25 กรกฎาคม2557 โดยให้ผู้ป่วยตอบแบบสอบถามด้วยตนเอง และโดยการสัมภาษณ์ของเจ้าหน้าที่ในรายที่มีปัญหาด้านการมองเห็นและสูงอายุ วิเคราะห์ข้อมูลด้วย สถิติเชิงพรรณนาได้แก่จำนวนร้อยละค่าเฉลี่ยและส่วนเบี่ยงเบนมาตรฐาน  
 ผลการวิจัยพบว่า ผู้ป่วยส่วนใหญ่เป็นเพศหญิง อายุระหว่าง 50-59 ปี การศึกษาอยู่ระดับประถมศึกษา ประกอบอาชีพเกษตรกรรม มีรายได้ต่อเดือนไม่เกิน 3,000 บาท ระยะเวลาการเป็นโรคเบาหวานนาน 10-14 ปี การรักษาในปัจจุบันใช้ยารับประทาน แหล่งความรู้ที่ได้รับได้จากบุคคลากรด้านสาธารณสุขมากที่สุด ร้อยละ 96.7 มีโรคอื่นและมีภาวะแทรกซ้อนระยะยาวร่วม ด้านความรู้พบว่า ผู้ป่วยเบาหวานที่มีภาวะแทรกซ้อนระยะสั้นมีความรู้เรื่องโรคเบาหวานอยู่ในระดับสูงและปานกลาง ร้อยละ 56.7 และ 40 ตามลำดับ และการปฏิบัติตัว อยู่ในระดับดีและปานกลาง ร้อยละ76.7และ23.3ตามลำดับ  
 จากการค้นพบดังกล่าวแสดงให้เห็นว่า ควรมีการส่งเสริมให้ผู้ป่วยมีการปฏิบัติตัวที่ถูกต้อง โดยเฉพาะกลุ่มอายุ 50-59 ปี ซึ่งเข้าสู่วัยสูงอายุ ร่างกายมีการเสื่อมโทรม ระดับการศึกษาไม่สูง อาชีพเกษตรกรรม ซึ่งมีปัจจัยส่งเสริมให้มีภาวะแทรกซ้อนเพิ่มขึ้น และเป็นการยกระดับคุณภาพชีวิตผู้ป่วยให้ดีขึ้น